தாரா ராஜ்குமார்

தாரா ராஜ்குமார் (Tara Rajkumar) ஓர் இந்தியப் பாரம்பரிய நடனக் கலைஞரும் மற்றும் நடன ஆசிரியரும் ஆவார். கதகளி மற்றும் மோகினியாட்டம் போன்ற இந்திய பாரம்பரிய நடனங்களில் இவர் ஒரு நிபுணர் ஆவார். 2009 ஆம் ஆண்டில், இவருக்கு ஆத்திரேலியாவின் ஆணை பதக்கம் வழங்கப்பட்டது. விக்டோரியன் ஹானர் ரோல் ஆஃப் வுமன் மற்றும் விக்டோரியன் தன்னார்வ விருது ஆகியவற்றை பெற்றுள்ளார்.

 வாழ்க்கை வரலாறு 
தாரா கேரளாவின் கோழிக்கோட்டிலுள்ள கலாமண்டலத்தின் முன்னாள் தலைவரான டி. எம். பி. நெடுங்காடியின் மகளாகப் பிறந்தார். தாரா 1887ஆம் ஆண்டில் வெளியிடப்பட்ட "குந்தலதா" என்ற முதல் நூலை மலையாளத்தில் எழுதிய அப்பு நெடுங்காடியின் பேத்தி ஆவார். இளம் வயதிலிருந்தே இந்திய பாரம்பரிய நடனங்களில் ஈர்க்கப்பட்ட இவர், தனது நான்கு வயதில் கதகளி கற்கத் தொடங்கினார். இவர் தனது இளமைக் காலத்தில் இந்தியாவின் பல இடங்களில் வசித்து வந்தார். மும்பையில் கதகளியைக் கற்கத் தொடங்கியிருந்தாலும், கொச்சியில் உள்ள மோலேரி நம்பூதிரியிடமிருந்து தீவிர பயிற்சி பெற்றார். புது தில்லியில் இருந்தபோது, கதகளிக்கான சர்வதேச மையத்தில் குரு புன்னத்தூர் மாதவ பணிக்கரின் கீழ் கதகளி பயின்றார். கலாமண்டலம் கிருட்டிணன் நாயர், கலாமண்டலம் கல்யாணிகுட்டி அம்மா மற்றும் மணி மாதவ சாக்கியர் ஆகிய மூன்று மேதைகளின் சீடரான தாரா, பள்ளியில் இருந்தபோதே பாரம்பரிய நடனத்தை நிகழ்த்தத் தொடங்கினார். தில்லியில் இருந்தபோது, குரு சுரேந்திர நாத் ஜெனாவிடம் ஒடிசி நடனத்திலும் பயிற்சி பெற்றார்.

 குடும்பம் 
விஞ்ஞானி முனைவர் இராஜ்குமார் என்பவரை திருமணம் செய்து கொண்ட பிறகு, அவர்கள் முதலில் இங்கிலாந்துக்கும் பின்னர் ஆத்திரேலியாவுக்கும் சென்றனர். இவர்கள் இப்போது மெல்பேர்ணில் வசிக்கிறார்கள்.

 குறிப்பிடத்தக்க நிகழ்ச்சிகள் 
ஆத்திரேலிய நடனக் கலைஞர் இலூயிஸ் லைட்ஃபுட் வாழ்க்கையை அடிப்படையாகக் கொண்ட டெம்பிள் ட்ரீமிங் என்ற இவரது படைப்பு இந்தியாவிலும் ஆத்திரேலியாவிலும் பல இடங்களில் நிகழ்த்தப்பட்டது. புதிய ஏற்பாட்டில் இயேசுவின் மிக நெருங்கிய சீடராகவும் மிக முக்கியமான பெண் சீடராகவும் விவரிக்கப்படும் மகதலேனா மரியாள் வேடத்தில் நடித்த முதல் கலைஞர் தாரா ஆவார்.

ஆத்திரேலியாவிற்கு குடியேறியவராக சமூகத்திற்கு இவர் ஆற்றிய பங்களிப்பை அங்கீகரிக்கும் விதமாக, தாராவின் படைப்புகள் மெல்போர்னில் உள்ள குடியேற்ற அருங்காட்சியகத்தில் காட்சிப்படுத்தப்பட்டுள்ளன. ஒரு நடனக் கலைஞர், நடன இயக்குனர், கலை இயக்குனர், ஆசிரியர், ஆராய்ச்சியாளர் மற்றும் தொடர்பாளர் என தாரா அறியப்படுகிறார். வினோத் மங்காராவால் உருவாக்கப்பட்ட தாரா தி சிங்கிங் ஆன்க்லெட் என்ற ஆவணப்படம், 2023 இல் மெல்பேர்னில் நடந்த இந்திய திரைப்பட விழாவில் திரையிடப்பட்டது.

 மேற்கோள்கள் 

பகுப்பு:1948 பிறப்புகள்
பகுப்பு:இந்தியப் பாரம்பரிய பெண் நடனக் கலைஞர்கள்
பகுப்பு:வாழும் மக்கள்